ՀԵԸ Անդրանիկ Անթիլիասի ճատրակի խումբը կազմուած է 2013-ին: Ան համեմատաբար նորեկ մըն է Լիբանանի ճատրակի այլ ակումբներու հետ համեմատած: Սակայն շնորհիւ ճատրակի յանձնախումբին եւ ՀԵԸ Անդրանիկ Անթիլիասի Գործադիր Մարմինի հետեւողական աշխատանքին, ճատրակի կազմը տարուէ տարի հաստատ քայլերով կը յառաջդիմէ եւ փայլուն արդիւնքներ կ’արձանագրէ Ա. դասակարգի ախոյեանութեան մրցումներուն: Միւս կողմէ, կ’արժէ նշել, որ խմբային երկար ախոյեանութեան ճակատագիրը կրնար շատ աւելի տարբեր ըլլալ, եթէ ՀԵԸ Անդրանիկ Անթիլիասի կազմէն չբացակայեր, ծագումով լիբանանցի, պրազիլցի Կրանտմեսթըր՝ Ֆիլիփ Տըպսը: Վերջինս, կամքէ անկախ պատճառներով բացակայելով, փաստօրէն ՀԵԸ Անդրանիկ Անթիլիաս մէկ օտար մարզիկով մասնակցեցաւ ախոյեանութեան մրցումներուն: